Musiekkonserte ten bate van Jannie Moolman | Maroela Media
“Die Son sal weer Skyn-konserte (die titel van ‘n onlangse trefferballade van Moolman) is spontaan gereël as omgee-konserte om vir Jannie beterskap toe te wens,” het Hetta Saunderson, die nasionale koördineerder van die projek en eienaar van M4 Events, in ‘n verklaring gesê. “Die volle opbrengs van die konserte gaan daarvoor om hom te ondersteun vir ‘n verlies aan inkomste terwyl hy aansterk.”
Kaartjies is vanaf Vrydagmiddag op Computicket beskikbaar teen R120 per persoon en R60 vir skoliere. Die konsert in Pretoria vind om 19:00 by die Choose Life Church in Moreletapark plaas. Bok van Blerk, Theuns Jordaan, Bobby van Jaarsveld, Karlien van Jaarsveld, Jay, Dozi, Corlea Botha, Riana Nel, Arno Jordaan, Jak de Priester, Matthys Roets, Monique, Willem Botha en Liza Bronner sal by dié konsert optree.
Die Kaapse konsert vind ook om 19:00 plaas by die Oase Ouditorium in Rouxville, Kuilsrivier. Wicus van der Merwe, Danie Niehaus, Amanda Strydom, Anton Goosen, Zanne Stapelberg, Minette du Toit-Pearce, sangers van Artscape Opera onder leiding van Albert Horne, Pedro Kruger, Broers, Waldo Lotz, Andries Vermeulen, Dowwe Dolla, Louis Loock, Sarah Theron, Desmond Wells en Schalk Joubert sal by hierdie konsert te siene wees.
“Dit is weereens ‘n bewys dat die land se Afrikaanse kunstenaars vir mekaar omgee en almal tree kosteloos op,” het Saunderson bygevoeg. “Van hulle, wat weens ander verpligtinge nie beskikbaar is nie, het reeds hul beste wense of selfs bydraes vir Jannie gestuur. Jannie maai wat hy gesaai het, want elke keer as daar so ‘n inisiatief is, om iemand te ondersteun, meld hy eerste aan.”
Volgens haar word interessante konserte van top gehalte verwag met twee van die bedryf se uitstaande musiekregisseurs Devereaux van der Hoven (Pretoria) en Janine Neethling (Kuilsrivier) betrokke. Die programkoördineerders is die ervare Ronel Brink (Pretoria) en Pedro Kruger (Kuilsrivier).
engela du toit · 5 jaar gelede
nice dat almal saamstaan
Is dit waar dat die konsert v Jannie Moolman in Kaapstad more aand gekanselleer is?
Ja, die konsert is definitief gekanselleer.